**Приложение № 1**

**ПРИЕМАНЕ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБАТА ЗА ОПАЗВАНЕ НА ОКОЛНАТА СРЕДА НА ТЕРИТОРИЯТА НА ОБЩИНА ПЛОВДИВ.**

**ВНОСИТЕЛ: ЗДРАВКО ДИМИТРОВ – КМЕТ НА ОБЩИНА ПЛОВДИВ**

***Проект***

Съгласно чл.26, ал.4 от Закона за нормативните актове, в законоустановения срок от 30 дни, община Пловдив чрез настоящото публикуване предоставя възможност на заинтересованите лица да направят своите предложения и становища по проекта на Наредбата на е-mаil адрес: [direkcia\_ecologia@plovdiv.bg](mailto:direkcia_ecologia@plovdiv.bg) или в деловодството на община Пловдив, пл. „Стефан Стамболов” №1.

**МОТИВИ**

**ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕ НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБАТА ЗА ОПАЗВАНЕ НА ОКОЛНАТА СРЕДА НА ТЕРИТОРИЯТА НА ОБЩИНА ПЛОВДИВ.**

**I. Причини, които налагат приемането на Наредба за изменение и допълнение на Наредбата за опазване на околната среда на територията на община Пловдив:**

Съгласно нормата на чл.27, ал.1 от Закона за чистотата на атмосферния въздух /ЗЧАВ/ „В случаите, когато в даден район общата маса на емисиите довежда до превишаване на нормите за вредни вещества (замърсители) в атмосферния въздух и на нормите за отлагания, кметовете на общини разработват и изпълняват **програми** за намаляване нивата на замърсителите и за достигане на утвърдените норми по чл.6. Програмите се приемат от общинските съвети.“. От друга страна, с цел осигуряване чистотата на въздуха на територията на общините в чл.30, ал.1 от ЗЧАВ е записано следното: „За ограничаване на уврежданията върху здравето на населението, когато съществува риск от превишаване на установените норми или алармени прагове, при неблагоприятни метеорологични условия и други фактори общинските органи съгласувано със съответната регионална инспекция по околната среда и водите разработват **оперативен план за действие**, определящ мерките, които трябва да бъдат предприети с цел намаляване на посочения риск и ограничаване продължителността на подобни явления.“. В чл.28а, ал.1, ал. 2, ал. 3, ал. 4 и ал. 5 от ЗЧАВ подробно са разписани конкретни мерки, които общинските съвети могат да приемат във връзка с намаляване риска за човешкото здраве и/или околната среда при наличието на замърсяване на въздуха, а чл.29 от ЗЧАВ съдържа задължение за общинските органи съвместно с органите на МВР да организират и регулират движението на автомобилния транспорт в населените места с оглед осигуряване качество на атмосферния въздух, отговарящо на установените норми за вредни вещества. Следва да се разпише и пълното приложение на чл.35 от ЗЧАВ, съдържащ забрана свързана с неорганизираното изпускане на емисии в атмосферния въздух, когато е възможно ограничаването му.

С предложеното изменение на наредбата се създават предпоставки за определяне на условията и реда за прилагане на мерките по ал.1, ал. 2, ал. 3, ал. 4 и ал. 5 от чл.28а на ЗЧАВ, както и:

- да създават и въвеждат зони с ниски емисии /ЗНЕ/ на вредни вещества на територията на цялата община или на част от нея;

- да ограничават употребата на определени видове горива или уреди за отопление;

- да ограничават движението на моторни превозни средства или на определени категории моторни превозни средства и/или на определени екологични групи моторни превозни средства на територията на съответната община и/или в създадени и въведени зони с ниски емисии на вредни вещества.

Изменението на наредбата предоставя възможност зоните с ниски емисии на вредни вещества да се въвеждат чрез налагане на мерки, забрани такси и ограничения, в т. ч.,и същите да бъдат включени в програмите по чл. 27, ал. 1 от ЗЧАВ, в оперативните планове по чл. 30 и/или в наредбите на общинския съвет при спазване на разпоредбите на ЗЧАВ и подзаконовите нормативни актове по неговото прилагане.

С изменението и допълнението на наредбата се добавят възможности за определяне на обхват, граници, времева рамка и условия за въвеждане на ЗНЕ; реда за навлизане и движение на моторни превозни средства в тях; възможността за ограничаване употребата на определени видове горива или уреди за отопление, включително в границите на създадените зони; както и осъществяване на контрол относно спазване на приети и/или наложени мерки, забрани и ограничения, включително чрез използване на автоматизирани технически средства или системи, и за налагане на глоби и имуществени санкции при установяване на нарушения.

В ал. 5 на чл. 28а от ЗЧАВ, респ. в изменения текст на чл.29, ал.1, т.8, предложените промени не се прилагат за моторни превозни средства със специален режим на движение и за моторни превозни средства, предназначени за извършване на обществен превоз на пътници.

Предложените изменения са съобразени с промените в ЗЧАВ, съгласно изм. и доп., бр. 18 от 2021 г., в сила от 01.01.2022 г.

Във връзка с цитираните задължения на кметовете на общини, с чл.42а, ал.3 от ЗЧАВ е установена административно-наказателна отговорност за кмет или длъжностно лице, които не изпълнят задълженията си по организиране на изпълнението на мерките в програмите по чл.27, ал.1 от ЗЧАВ или в оперативния план по чл.30 от ЗЧАВ. Поради изброените причини в текстовете на Наредбата за опазване на околната среда на територията на община Пловдив, и по-конкретно в чл.29, ал.1, следва да се разпише задължителното изпълнение на тези мерки и/или програми, както и спазването на регулацията на движението на автомобилния транспорт.

На следващо място, трябва да се изтъкне, че на национално ниво действа Наредба №6 от 07.10.2019г. за изискванията и контрола върху дървесината на Министерството на земеделието, храните и горите, приета на основание § 29 от преходните и заключителните разпоредби на Закона за изменение и допълнение на Закона за чистотата на атмосферния въздух. Предвид обстоятелството че съдържащите се в нея норми имат пряко отношение към качеството и чистотата на атмосферния въздух и предвид липсата на съответни текстове в Наредбата за опазване на околната среда на територията на община Пловдив, чрез които уредбата на местно ниво да е унифицирана с националното законодателство, проектът на Наредба за изменение и допълнение на цитираната наредба следва да съдържа разпоредби по прилагането на Наредбата на Министерството на земеделието, храните и горите.

По отношение на настоящата редакция на чл.31 от Наредбата за опазване на околната среда на територията на община Пловдив по-целесъобразно се явява вместо да се цитира конкретен европейски стандарт за емисиите от моторни превозни средства, който периодично променя своето наименование, да се запише, че моторните превозни средства, използвани от превозвачите на градския транспорт в община Пловдив, следва да отговарят на изискуемите европейски стандарти за емисии. По този начин би се избегнало последващо изменение на Наредбата за опазване на околната среда на територията на община Пловдив единствено поради тази причина.

От друга страна, с оглед съдържанието на текстовете на Наредбата и спазване логиката на тяхната подредба, е редно раздел VI Опазване чистотата на атмосферния въздух да започва от чл.28.

В допълнение с изменението в Таблица за размера на глобите и имуществените санкции по Наредба за опазване на околната среда на територията на Община Пловдив, се цели синхронизиране на местния норматив с разпоредби от по-висш ранг – чл. 133, ал.1, чл. 134, ал. 1 и чл. 136, ал. 2 от ЗУО; чл.41а. от ЗЧАВ;

Предвид всичко гореизложено, предлагам промените в Наредбата за опазване на околната среда на територията на община Пловдив да изглеждат по следния начин:

1. **Да се измени** Наредбата за опазване на околната среда на територията на община Пловдив, като Раздел VI Опазване чистотата на атмосферния въздух се премести и започне от чл.28 от Наредбата;
2. **Да се измени и допълни** чл.29, ал.1 от Наредбата за опазване на околната среда на територията на община Пловдив с нови т.7, т.8 и т.9, като същият добива следния вид:

Чл.29, ал.1, т.7 Да изпълняват адресираните към тях мерки, съдържащи се в приетите програми по чл.27, ал.1 от ЗЧАВ и/или оперативни планове по чл.30, ал.1 от ЗЧАВ;

Чл.29, ал.1, т.8 Да изпълняват адресираните към тях мерки, приети по реда на чл.28а, ал.1, ал. 2, ал. 3, ал. 4 и ал. 5 от ЗЧАВ;

Чл.29, ал.1, т.9 Да спазват регулациите на движението на автомобилния транспорт, въведени по реда на чл.29 от ЗЧАВ.

1. **Да се измени и допълни** чл.30 от Наредбата за опазване на околната среда на територията на община Пловдив с нови ал.5 и ал.6, като същите добиват следния вид:

Чл. 30, ал.5 Неорганизираното изпускане на емисии в атмосферния въздух, когато е възможно ограничаването му.

Чл.30, ал.6 Използването, съхранението и просушаването на дървесина за битово отопление в нарушение на изискванията, установени със Закона за чистотата на атмосферния въздух и/или с Наредба № 6 от 07.10.2019г. за изискванията и контрола върху дървесината на Министерството на земеделието, храните и горите.

1. **Да се измени и допълни** чл.31 от Наредбата за опазване на околната среда на територията на община Пловдив, като същият добива следния вид:

Чл.31 С оглед на осигуряване качество на атмосферния въздух и съблюдаване на утвърдените по чл.13 от Закона за чистотата на атмосферния въздух норми за емисии на вредни вещества (замърсители) в отработилите газове от моторните превозни средства (МПС) във всички следващи конкурси за превозвачи на градския транспорт, да бъдат поставени изисквания към тях за изпълнение на европейските стандарти за емисии от моторни превозни средства.

5) **Да се измени и допълни** Таблица за размера на глобите и имуществените санкции по Наредба за опазване на околната среда на територията на Община Пловдив, се правят следните изменения:

„За нарушения по раздел IІ, „Поддържане на чистотата при извършване на строителна и ремонтна дейност“:

* по член 4, ал. 1, т. 1, за физически лица глоба от 300 до 1000 лв.; за юридически лица и еднолични търговци – имуществена санкция от 1400 до 4000 лв.
* по член 4, ал. 1, т. 2, за физически лица глоба от 300 до 1000 лв.; за юридически лица и еднолични търговци – имуществена санкция от 1400 до 4000 лв.
* по член 4, ал. 1, т. 3, за физически лица глоба от 300 до 1000 лв.; за юридически лица и еднолични търговци – имуществена санкция от 1400 до 4000 лв.
* по член 4, ал. 1, т. 4, за физически лица глоба от 300 до 1000 лв.; за юридически лица и еднолични търговци – имуществена санкция от 1400 до 4000 лв.
* по член 4, ал. 1, т. 5, за физически лица глоба от 300 до 1000 лв.; за юридически лица и еднолични търговци – имуществена санкция от 1400 до 4000 лв.
* по член 4, ал. 1, т. 6, за физически лица глоба от 300 до 1000 лв.; за юридически лица и еднолични търговци – имуществена санкция от 7000 до 20000 лв.
* по член 4, ал. 1, т. 7, за физически лица глоба от 300 до 1000 лв.; за юридически лица и еднолични търговци – имуществена санкция от 1400 до 4000 лв.
* по член 4, ал. 2, за физически лица глоба от 300 до 1000 лв.; за юридически лица и еднолични търговци – имуществена санкция от 3000 до 8000 лв.
* по член 4, ал. 3, за физически лица глоба от 300 до 1000 лв.; за юридически лица и еднолични търговци – имуществена санкция от 1400 до 4000 лв.
* по член 4, ал. 4, за физически лица глоба от 100 до 1000 лв.; за юридически лица и еднолични търговци – имуществена санкция от 500 до 2000 лв.
* Премахват се предвидените по чл. 4, ал. 5 глоба и имуществена санкция, тъй като такава норма не съществува
* Добавя се нов ред (последен): по член 30, ал. 5, за физически лица глоба от 500 до 5000 лв.; за юридически лица и еднолични търговци – имуществена санкция от 500 до 5000 лв.

При изработването на проекта на Наредба за изменение и допълнение на Наредбата за опазване на околната среда на територията на община Пловдив са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.

**Принцип на необходимост** – Необходимо е приемането на Наредба за изменение и допълнение на Наредбата за опазване на околната среда на територията на община Пловдив с оглед привеждането на Наредбата в съответствие с действащото законодателство на Република България.

**Принципът на обоснованост** – Приемането на Наредба за изменение и допълнение на Наредбата за опазване на околната среда на територията на община Пловдив се обосновава с разпоредбите на чл.21, ал.1, т. 12, т.23 и ал.2 от Закона за местното самоуправление и местната администрация във връзка с чл.27, ал.1, чл.28а, ал.1, чл.29, чл.30, ал.1 и чл.42а, ал.3 от Закона за чистотата на атмосферния въздух, във връзка с § 29 от Заключителните разпоредби към Закона за изменение и допълнение на Закона за чистотата на атмосферния въздух, и при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от Закона за нормативните актове във връзка с чл.75, чл.76, чл.77 и чл.79 от Административнопроцесуалния кодекс.

**Принципите на предвидимост и откритост** са спазени – проектът с мотивите и предварителната оценка на въздействието са публикувани на официалния сайт на община Пловдив за становища и предложения от заинтересованите лица.

**Принципът на съгласуваност** – чрез сайта на община Пловдив, проектът на Наредба за изменение и допълнение на Наредбата за опазване на околната среда на територията на община Пловдив, ведно с мотивите и предварителната оценка на въздействието, публично са предоставени на заинтересованите лица, като в предложението до Общински съвет - Пловдив ще бъдат взети предвид направените предложения и дадените становища.

**Принципът на субсидиарност, пропорционалност и стабилност** – предложеното приемане на Наредба за изменение и допълнение на Наредбата за опазване на околната среда на територията на община Пловдив е в съответствие с нормативните актове от по-висока степен.

При изработване на проекта на Наредба за изменение и допълнение на Наредбата за опазване на околната среда на територията на община Пловдив са спазени чл.18а от Закона за нормативните актове, както и разпоредбите на глави II и III от същия. Извършена е **предварителна оценка на въздействието** на исканото изменение и допълнение на съществуващата Наредба.

**II. Цел на приемане на Наредба за изменение и допълнение на Наредбата за опазване на околната среда на територията на община Пловдив.**

Целта на приемането на Наредба за изменение и допълнение на Наредбата за опазване на околната среда на територията на община Пловдив е привеждане на местната нормативна уредба в съответствие с разпоредбите на действащото законодателство на Република България и осигуряване изпълнението на задълженията на Кмета на община Пловдив, предвидени в ЗЧАВ.

**III. Финансови средства, необходими за прилагането на Наредбата.**

Не са необходими финансови средства за прилагането на Наредбата за изменение и допълнение на Наредбата за опазване на околната среда на територията на община Пловдив.

**IV. Очаквани резултати –** синхронизиране местната нормативна уредба с разпоредбите на действащото национално законодателство в страната, както и ефективно упражняване правата и задълженията на Кмета на община Пловдив съгласно Закона за чистотата на атмосферния въздух.

**V. Анализ за съответствие с правото на Европейския съюз**

Предлаганото приемане на Наредба за изменение и допълнение на Наредбата за опазване на околната среда на територията на община Пловдив е в съответствие с нормативните актове от по-висока степен, както и с това на европейското законодателство.

Приемането на Наредба за изменение и допълнение на Наредбата за опазване на околната среда на територията на община Пловдив е подзаконов нормативен акт за прилагане на разпоредбите на Закона за чистотата на атмосферния въздух, Закона за местното самоуправление и местната администрация, Наредба № 6 от 07.10.2019г. за изискванията и контрола върху дървесината и други приложими законови разпоредби, поради което съответствието й с правото на Европейския съюз е предопределено от съответствието на цитираните нормативни актове с правото на Европейския съюз и доколкото тези норми са транспонирани и въведени в националното законодателство на РБ.

В изпълнение на изискванията на Закона за нормативните актове е извършена предварителна оценка на въздействието на проекта на подзаконовия нормативен акт.

Проектът на подзаконовия нормативен акт е публикуван на официалната страница на община Пловдив на **17.11.2021г.** за обществено обсъждане.

Към публикувания проект е прикачена и предварителната оценка на въздействие на проекта на Наредба за изменение и допълнение на Наредбата за опазване на околната среда на територията на община Пловдив.

**Правни основания:** чл.21, ал.1, т.23 и ал.2 от Закона за местното самоуправление и местната администрация във връзка с чл.27, ал.1, чл.28а, ал.1, чл.29, чл.30, ал.1 и чл.42а, ал.3 от Закона за чистотата на атмосферния въздух, във връзка с § 29 от Заключителните разпоредби към Закона за изменение и допълнение на Закона за чистотата на атмосферния въздух, и при спазване изискванията на чл.11, ал.3, чл.15, ал.1, чл.18а, чл.19, ал.1, чл.20, чл.26 и чл.28 от Закона за нормативните актове във връзка с чл.75, чл.76, чл.77 и чл.79 от Административнопроцесуалния кодекс.

**ПРОЕКТ ЗА РЕШЕНИЕ:**

1.Приема Наредба за изменение и допълнение на Наредбата за опазване на околната среда на територията на община Пловдив, както следва:

§1 **Да се измени** Наредбата за опазване на околната среда на територията на община Пловдив, като Раздел VI Опазване чистотата на атмосферния въздух се премести и започне от чл.28 от Наредбата;

§2 **Да се измени и допълни** чл.29, ал.1 от Наредбата за опазване на околната среда на територията на община Пловдив с нови т.7, т.8 и т.9, като същият добива следния вид:

Чл.29, ал.1, т.7 Да изпълняват адресираните към тях мерки, съдържащи се в приетите програми по чл.27, ал.1 от ЗЧАВ и/или оперативни планове по чл.30, ал.1 от ЗЧАВ;

Чл.29, ал.1, т.8 Да изпълняват адресираните към тях мерки, приети по реда на чл.28а, ал.1 от ЗЧАВ;

Чл.29, ал.1, т.9 Да спазват регулациите на движението на автомобилния транспорт, въведени по реда на чл.29 от ЗЧАВ.

§3 **Да се измени и допълни** чл.30 от Наредбата за опазване на околната среда на територията на община Пловдив с нови ал.5 и ал.6, като същите добиват следния вид:

Чл. 30, ал.5 Неорганизираното изпускане на емисии в атмосферния въздух, когато е възможно ограничаването му, се наказва с глоба, съответно с имуществена санкция в размер от 300 до 5000 лв.

Чл.30, ал.6 Използването, съхранението и просушаването на дървесина за битово отопление в нарушение на изискванията, установени със Закона за чистотата на атмосферния въздух и/или с Наредба № 6 от 07.10.2019г. за изискванията и контрола върху дървесината на Министерството на земеделието, храните и горите.

§4 **Да се измени и допълни** чл.31 от Наредбата за опазване на околната среда на територията на община Пловдив, като същият добива следния вид:

Чл.31 С оглед на осигуряване качество на атмосферния въздух и съблюдаване на утвърдените по чл.13 от Закона за чистотата на атмосферния въздух норми за емисии на вредни вещества (замърсители) в отработилите газове от моторните превозни средства (МПС) във всички следващи конкурси за превозвачи на градския транспорт, да бъдат поставени изисквания към тях за изпълнение на европейските стандарти за емисии от моторни превозни средства.

§5 **Да се измени и допълни** Таблица за размера на глобите и имуществените санкции по Наредба за опазване на околната среда на територията на Община Пловдив (Приложение № 1), която е неразделна част от Наредбата, като същата добива следния вид:

„За нарушения по раздел IІ, „Поддържане на чистотата при извършване на строителна и ремонтна дейност“:

* по член 4, ал. 1, т. 1, за физически лица глоба от 300 до 1000 лв.; за юридически лица и еднолични търговци – имуществена санкция от 1400 до 4000 лв.
* по член 4, ал. 1, т. 2, за физически лица глоба от 300 до 1000 лв.; за юридически лица и еднолични търговци – имуществена санкция от 1400 до 4000 лв.
* по член 4, ал. 1, т. 3, за физически лица глоба от 300 до 1000 лв.; за юридически лица и еднолични търговци – имуществена санкция от 1400 до 4000 лв.
* по член 4, ал. 1, т. 4, за физически лица глоба от 300 до 1000 лв.; за юридически лица и еднолични търговци – имуществена санкция от 1400 до 4000 лв.
* по член 4, ал. 1, т. 5, за физически лица глоба от 300 до 1000 лв.; за юридически лица и еднолични търговци – имуществена санкция от 1400 до 4000 лв.
* по член 4, ал. 1, т. 6, за физически лица глоба от 300 до 1000 лв.; за юридически лица и еднолични търговци – имуществена санкция от 7000 до 20000 лв.
* по член 4, ал. 1, т. 7, за физически лица глоба от 300 до 1000 лв.; за юридически лица и еднолични търговци – имуществена санкция от 1400 до 4000 лв.
* по член 4, ал. 2, за физически лица глоба от 300 до 1000 лв.; за юридически лица и еднолични търговци – имуществена санкция от 3000 до 8000 лв.
* по член 4, ал. 3, за физически лица глоба от 300 до 1000 лв.; за юридически лица и еднолични търговци – имуществена санкция от 1400 до 4000 лв.
* по член 4, ал. 4, за физически лица глоба от 100 до 1000 лв.; за юридически лица и еднолични търговци – имуществена санкция от 500 до 2000 лв.
* Премахват се предвидените по чл. 4, ал. 5 глоба и имуществена санкция, тъй като такава норма не съществува
* Добавя се нов ред (последен): по член 30, ал. 5, за физически лица глоба от 500 до 5000 лв.; за юридически лица и еднолични търговци – имуществена санкция от 500 до 5000 лв.

§6Настоящата Наредба е приета с Решение №……, взето с Протокол №….. от ……………………… 2021г. на Общински съвет – Пловдив и влиза в сила от .………………. 2021г.

§6 Изпълнението на Наредбата се възлага на Кмета на община Пловдив.